Onderhandelings duur voort vir Pierre se vrylating | Maroela Media
"Ons het ons strategie beplan," het Imtiaz Sooliman, woordvoerder van die organisasie, gesê.
Sooliman sê sy kantoorbestuurder in Jemen is gereeld in telefoniese kontak met die ontvoerders wat Pierre Korkie gyselaar hou. Hy beplan ook om die ontvoerder Maandag persoonlik te ontmoet.
Pierre se vrou, Yolande, is die afgelope week met behulp van die organisasie vrygelaat. Sy en haar man is in Mei 2013 in Taiz ontvoer. Die ontvoerders het Vrydag $3 miljoen (ongeveer R30 miljoen) binne agt dae geëis vir Pierre se vrylating. "Die eerste doel is om die sperdatum te verleng en die volgende stap is om te sien of ons die bedrag kan verminder," het Sooliman gesê. Hy sê sy kantoorbestuurder het 'n "goeie verhouding" met die ontvoerders. "Ons hoop dat ons hulle kan oorreed dat ons nog tyd benodig."
Volgens Sooliman het Suid-Afrika se ambassadeur in Saoedi-Arabië Sondagoggend in Jemen geland. Hy sal Yolande help met haar vervoerreëlings en 'n nuwe paspoort sodat sy na Suid-Afrika kan terugkeer. Hy sê Yolande is Sondag al baie beter en voel bietjie meer kalm. Sy het Saterdag lank gehuil, maar spits haar nou daarop toe om 'n veldtog in Suid-Afrika te begin om geld in te samel vir Pierre se vrylating.
"Sy is baie bekommerd oor haar man," het Sooliman gesê.
Die Sunday Independent het berig dat Yolande in 'n telefoniese onderhoud gesê het dat sy nie genoeg woorde het om Gift of the Givers te bedank nie. "Ons harte bars. Die mense van Suid-Afrika moet weet dat die passie en toewyding van die Gift of the Givers ongekend is."